text: Tysk vejskat er nu en kendsgerning
  27 marts 2015 kl. 16.38
  Den tyske Forbundsdag vedtog i dag vejskatten der betyder, at danskere fremover skal betale vejskat på de tyske motorveje.
  Næste år skal udenlandske bilister betale 130 euro, godt 975 kroner, for at benytte det tyske motorvejsnet.
  Beløbet giver lov til at køre hele året, men der er også mulighed for at købe sig adgang i kortere perioder.
  Det har den tyske Forbundsdag vedtaget trods kritik af, at vejskatten rammer udlændinge i strid med EU's regler.
  Skønt de tyske bilister også skal betale vejskatten, kompenseres de med lavere tyske bilskatter. Det strider ifølge kritikerne imod EU's regler.
  Hvis udenlandske bilister ikke vil købe adgang til hele året, kan de nøjes med mærkater fra fem til 30 euro, 37,50 til 225 kroner, som gælder brugen af motorvej fra ti dage til to måneder.
  